Allister se Italiaanse klub vry na Abner | Netwerk24
Allister se Italiaanse klub vry na Abner
Deur Brenden Nel 04 Julie 2021 00:16
Die WP se losskakel Abner van Reenen kan binnekort die Kaap verlaat nadat hy 'n aanbod van die Italiaanse klub Rovigo gekry het.
Abner van Reenen Foto: Gallo Images
Rapport verneem daar sal dié week besluit word oor die jong nr. 10 se toekoms, maar dat dit waarskynlik is dat hy Italië toe sal vertrek. Van Reenen het glo die WP reeds versoek om uit sy kontrak te kom.
Die WP sal na verneem word dié week vergader om oor die versoek te besluit.
Rovigo word deur die oud-Springbok-afrigter Allister Coetzee afgerig en hulle is gretig om Van Reenen te werf.
Die talentvolle losskakel het die laaste ruk gesukkel om plek te kry in die WP-beginspan.
Van Reenen se agent, Shafiek Mouton, wou nie kommentaar lewer nie.
John Dobson, die hoofafrigter van die Stormers en WP, het aan Rapport gesê hulle is nie bewus van 'n versoek van Van Reenen om van sy kontrak vrygestel te word nie. Dobson beskou Rovigo se belangstelling in Van Reenen egter as 'n "kompliment".
"Abner was al geruime tyd in ons groep sonder om veel blootstelling te kry. Vandat hy ordentlike speeltyd kon kry, was ons tevrede met sy vordering. Dit is 'n kompliment dat 'n klub soos Rovigo belangstelling in hom toon en getuig van sy talent en van ons spelmodel in die WP."
Intussen het die WP 'n terugslag gekry toe sy slot Salmaan Moerat dié week 'n nekoperasie ondergaan het.
Die slot het dié week verrassend 'n foto op Instagram geplaas van waar hy in 'n hospitaalbed ná die operasie is. Moerat sal vir minstens drie maande buite aksie wees.